KIRJALLINEN KYSYMYS E-0592/01

esittäjä(t): Richard Howitt (PSE) komissiolle

(1. maaliskuuta 2001)

Aihe: EU:ssa hyväksytyn standardin EN1317 soveltuminen suojakaiteisiin

Mitä mieltä komissio on standardin EN1317 soveltumisesta teiden suojakaiteisiin EU:n jäsenvaltioissa? Onko ilmi tullut erityisesti Yhdistyneeseen kuningaskuntaan liittyviä seikkoja, kun otetaan huomioon brittiläisen Sistema Construction (UK) Limited -yhtiön vaikeudet sen kaupatessa tuotteitaan tielaitokselle (UK Highways Agency), joka ilmeisesti käyttää erilaista kansallista standardia?

Frederik Bolkesteinin komission puolesta antama vastaus

(8. toukokuuta 2001)

Kun jäsenvaltioiden viranomaiset suorittavat tavaroiden, urakoiden tai palvelujen hankintoja, ne ovat velvollisia noudattamaan julkisia hankintoja koskevia yhteisön direktiivejä. Yhdistyneen kuningaskunnan tielaitoksen (British Highways Agency) on teiden suojakaiteita hankkiessaan noudatettava julkisia tavaranhankintoja koskevien sopimustentekomenettelyjen yhteensovittamisesta 14 päivänä kesäkuuta 1993 annettua neuvoston direktiiviä 93/36/ETY(1).

Direktiivillä 93/36/ETY asetetaan useita vaatimuksia, joita ovat esimerkiksi yhteisönlaajuinen ilmoittamisvelvollisuus, ehdokkaiden valinta määriteltyjen perusteiden mukaan sekä syrjimättömien teknisten perusteiden käyttäminen kaikissa sopimusasiakirjoissa. Direktiivissä säädetään, että jos eurooppalainen standardi on olemassa, viranomaisten on yleisesti määriteltävä vaatimuksensa viittaamalla näihin standardeihin. Tästä säännöstä voidaan poiketa esimerkiksi silloin, kun eurooppalaiset standardit eivät sisällä määräyksiä vaatimustenmukaisuuden toteamisesta tai, vain tietyissä olosuhteissa, jos eurooppalaisten standardien soveltamisen vuoksi hankintaviranomainen joutuisi hankkimaan jo käytössä olevien laitteistojen kanssa yhteensopimattomia tuotteita. Kaikkia poikkeuksia yleisestä säännöstä on tulkittava ahtaasti.

Standardin EN 1317 tarkoituksena on vahvistaa eurooppalainen standardi kaiteita ja törmäysvaimentimia varten, ja se koostuu kuudesta osasta. Osa 1 koskee kaiteisiin ja törmäysvaimentimiin liittyviä käsitteitä ja testimenetelmien yleisiä periaatteita. Osassa 2 käsitellään kaiteiden toiminnallisia luokkia, hyväksymisperusteita törmäyskokeissa ja testimenetelmiä. Osan 3 aiheina ovat törmäysvaimentimien toiminnalliset luokat, hyväksymisperusteet törmäyskokeissa ja testimenetelmät. Euroopan standardointikomitea CEN on hyväksynyt osat 1, 2 ja 3 eurooppalaisiksi standardeiksi. Osat 4, 5 ja 6 koskevat suojakaiteiden päätekappaleita ja sovitteita, kaiteiden kestävyyttä ja vaatimustenmukaisuuden arviointia sekä jalankulkijoita varten tarkoitettuja kaiteita. Niillä ei ole vielä CEN:in hyväksyntää, eivätkä ne ole vielä virallisesti eurooppalaisia standardeja.

Eräässä toisessa jäsenvaltiossa on aloitettu tutkimus, joka koskee sellaisen standardin käyttöä, joka näyttää olevan ristiriidassa EN 1317 -standardin kanssa. Tämän jäsenvaltion kanssa on otettu esille useita seikkoja, ja valtiolta on kysytty, miksi se ei määritellyt hankintasopimusasiakirjoissa esitettyjä vaatimuksia asianomaisen eurooppalaisen standardin perusteella. Tutkimus on juuri alkanut, eikä komissio ole vielä saanut jäsenvaltion vastausta.

Komissiolla ei ole erityistietoja siitä, miten Yhdistynyt kuningaskunta on käyttänyt tai ollut käyttämättä EN 1317 -standardia teiden suojakaiteiden hankintojen yhteydessä. Komissio aikoo nyt ottaa yhteyden Yhdistyneen kuningaskunnan viranomaisiin tässä asiassa.

(1) EYVL L 199, 9.8.1993.